Droogte maai onder leeus - Omgewing - Republikein
Wednesday, May 12th, 08:42:52
Droogte maai onder leeus
Uitgeteerde wyfie by Mbakondja geskiet
22 April 2021 | Omgewing
'n Uitgeteerde leeu is Sondag langs 'n bokkraal by Mbakondja in die Noordweste deur 'n beampte van die ministerie van die omgewing, bosbou en toerisme van kant gemaak.
In 'n skokvideo wat in die sosiale media versprei is, het 'n hartverskeurende toneel langs 'n kraal afgespeel met die leeuwyfie met 'n nekband wat net hulpeloos lê en brul. Die leeu is te swak en uitgeteer om enigiets te vang.
"Al die leeus hier lyk so. Mens voel seer om die leeus so uitgeteer te sien," het die voorsitter van die Torra-bewaringsgebied, mnr. Tommy Adams, gister aan Republikein gesê.
"Drie honde is Maandagaand by De Riet deur leeus gevang. Daar is geen wild in die veld meer oor vir die leeus om te vang nie," het hy gesê.
"Die gemeenskappe laat slaap nou al hul honde in hul huise."
Adams sê 'n boer het aan hom gesê: "Tommy, ek voel ek moet 'n bok slag en vir die leeu gooi."
Volgens mnr. Izak Smit van Desert Lions Human Relations (Delhra) wat krale in die Noordweste oprig om vee teen leeus te beskerm, is dit die vierde soortgelyke voorval die afgelope vyf dae. Die ander voorvalle het volgens hom ook by Mbakondja, Warmquelle, De Riet en die Save The Rhino Trust (SRT) se Ugab-kamp plaasgevind.
"Hierdie uitgehongerde leeus is desperaat om hoenders en honde te vang," het Smit gesê.
"Omdat hierdie leeu met 'n nekband toegerus is, is ons van mening dit kon vermy gewees het," meen hy.
"Hierdie leeu in die video is met 'n nekband toegerus, maar nêrens was die gemeenskappe vooraf gewaarsku nie. By De Riet het die beampte van die omgewingsministerie eers ná vier dae opgedaag."
Smit sê die leeus is so uitgeteer weens die droogte in die Noordweste, maar ook weens oorbenutting as gevolg van die jagkwotas van die skiet-en-verkoop-beleid van die ministerie.
"Daar is nie in die jagkwotas voorsiening gemaak dat daar genoeg prooidiere vir leeus is nie," sê Smit.
Hy verduidelik die sowat 130 leeus in die Kunenestreek moet elk 44 prooidiere per jaar vang wat die totaal op 5 720 prooidiere jaarliks te staan bring.
"Dit sluit nie ander roofdiere soos hiënas in wat ook van prooidiere afhanklik is nie. Die jagkwotas maak nie voorsiening hiervoor, óf vir natuurlike sterftes en droogtes nie. Dit stem nie ooreen met die wildtellings wat die bewaringsgebiede doen nie," verduidelik Smit.
Die omgewingsministerie sou gister 'n mediaverklaring oor die voorval uitreik, maar dit het nie Republikein voor druktyd bereik nie.